На основу члана 32. Закона о локалној самоуправи (''Службени гласник РС'', број 129/2007, 83/2014-др.закон, 101/2016-др.закон и 47/2018), члана 239. став 3. Закона о накнадама за коришћење јавних добара („Службени гласник РС“ број 95/2018 и 49/2019) и члана 52. став 1. тачка 74. Статута општине Мало Црниће (»Службени гласник општине Мало Црниће«, број 3/2019),

# Скупштина општине Мало Црниће, на седници одржаној \_\_\_\_\_

# \_\_\_\_\_\_\_\_\_\_ 2020. године, д о н о с и

**ОДЛУКУ**

**О НАКНАДАМА ЗА КОРИШЋЕЊЕ ЈАВНИХ ДОБАРА**

**I. ОСНОВНЕ ОДРЕДБЕ**

**Члан 1.**

Овом одлуком одређује се висина и начин одређивања накнаде за постављање рекламних табли, рекламних паноа, уређаја за обавештавање или оглашавање поред општинског пута или улице, односно на другом земљишту које користи управљач пута, висина накнаде за коришћење делова путног земљишта општинског пута или улице и другог земљишта које користи управљач јавног пута, висина накнаде за постављање водовода, канализације, електричних водова, електронске комуникационе мреже и слично на општинском путу или улици или у заштитном појасу пута, висина накнаде за коришћење јавних површина, начин достављања и садржај података о коришћењу јавне површине надлежном органу који утврђује обавезу плаћања накнаде и олакшице за плаћање наведених накнада, на територији општине Мало Црниће.

**Члан 2.**

Поједини изрази употребљени у овој одлуци имају следеће значење:

1) накнада је јавни приход који се наплаћује за коришћење одређеног јавног добра;

2) јавно добро је природно богатство, односно добро од општег интереса и добро у општој употреби (у даљем тексту: јавно добро);

3) коришћење јавног добра, у смислу овог закона, подразумева непосредно коришћење јавног добра на основу закона или уговора или вршење непосредног утицаја на расположивост, квалитет или неку другу особину јавног добра чињењем или нечињењем;

4) обвезник плаћања накнаде за коришћење јавног добра је правно лице, предузетник или физичко лице (у даљем тексту: обвезник

накнаде) које користи јавно добро;

5) основица за утврђивање накнаде за коришћење јавног добра (у даљем тексту: основица) је јединица мере, вредност добра које се користи или приход који се остварује;

6) висина накнаде је новчани износ за коришћење јавног добра (у даљем тексту: висина накнаде).

**Члан 3.**

За потребе одређивања висине накнаде за коришћење јавних површина, територија општине Мало Црниће подељена је на следеће зоне:

**Прва зона**: простор површине јавне намене у насељима Салаковац, Велико Црниће и Мало Црниће.

**Друга зона**: простор површине јавне намене у свим осталим насељима на територији општине Мало Црниће.

**Трећа зона**: простор површине јавне намене ван насеља на територији општине Мало Црниће.

**II. НАКНАДА ЗА КОРИШЋЕЊЕ ЈАВНИХ ПУТЕВА**

**Накнада за постављање рекламних табли, рекламних паноа, уређаја за обавештавање или оглашавање поред општинског пута и улице, односно на другом земљишту које користи управљач општинског пута и улице**

**Обвезник накнаде**

**Члан 4.**

Обвезник накнаде за постављање средстава за оглашавање поред односно на улицама и општинским путевима, односно на другом земљишту које користи управљач улице или општинског пута (у даљем тексту: накнада за постављање рекламних табли поред општинског пута) је лице које је поставило средство за оглашавање на основу плана постављања средстава за оглашавање на улицама и општинским путевима, након спроведеног поступка јавног конкурса односно кроз реализацију пројекта јавно-приватног партнерства са елементом концесије.

**Основица**

**Члан 5.**

Основица накнаде за постављање рекламних табли поред општинског пута или улице је укупна површина свих страна за оглашавање постављене табле изражена у метрима квадратним (m²).

**Висина накнаде**

**Члан 6.**

Почетна висина накнаде за постављање средстава за оглашавање поред односно на улицама и општинским путевима, односно на другом земљишту које користи управљач улице или општинског пута у складу са прописима износи:

|  |  |
| --- | --- |
| За постављање средстава за оглашавање поред општинских путева и улица, односно на другом земљишту које користи управљач | Висина дневне накнаде у динарима |
| дневно/m² | 15,00 |

**Начин утврђивања и плаћања**

**Члан 7.**

План постављања средстава за оглашавање на улицама и општинским путевима на основу кога се спроводи поступак јавног надметања или прикупљања писмених понуда путем јавног оглашавања, доноси управљач пута.

Утврђивање накнадe за постављање рекламних табли поред општинског пута врши се у поступку јавног надметања или прикупљања писмених понуда путем јавног оглашавања, на начин одређен сходном применом прописа о издавању у закуп непокретности, односно грађевинског земљишта у јавној својини општина Мало Црниће.

У случају да се избор најповољнијег понуђача врши путем жреба, надлежна комисија ће жребање спровести извлачењем имена једног од више најповољнијих понуђача из затворене кутије.

Поступак из става 2. овог члана спроводи управљач општинског пута или улице.

Изабрани најповољнији понуђач дужан је да плати највишу понуђену накнаду за коришћење јавне површине на основу уговора са управљачем општинског пута или улице.

**Накнада за коришћење делова путног земљишта општинског пута и улице и другог земљишта које користи управљач општинског пута и улице**

**Обвезник накнаде**

**Члан 8.**

Обвезник накнаде за коришћење делова путног земљишта општинског пута и улице и другог земљишта које користи управљач општинског пута и улице (у даљем тексту: накнада за коришћење делова путног земљишта) и које је у општој употреби је корисник тог земљишта.

**Основица**

**Члан 9.**

Основица накнаде за коришћење делова путног земљишта је метар квадратни (m²) путног земљишта у зависности од значаја пута, а које обвезник накнаде користи за приступ и изградњу објеката, осим домаћинства.

**Висина накнаде**

**Члан 10.**

Висина накнаде за коришћење делова путног земљишта и другог земљишта које користи управљач општинског пута и улице износи:

|  |  |  |  |  |
| --- | --- | --- | --- | --- |
| Површина коришћеног земљишта | | накнада (динара/m² коришћеног путног земљишта) | | |
| Општински пут | Улица којом се креће јавни превоз | Улица којом се не креће јавни превоз |
| 1 | до 50 m2 | 300,00 | 500,00 | 200,00 |
| 2 | 51-250 m2 | 200,00 | 300,00 | 140,00 |
| 3 | 251-500 m2 | 150,00 | 200,00 | 100,00 |
| 4 | преко 500 m2 | 100,00 | 120,00 | 50,00 |

**Начин утврђивања и плаћања**

**Члан 11.**

Накнада за коришћење делова путног земљишта општинског пута и улице утврђује се решењем управљача општинског пута и улице.

Накнада се плаћа у 12 једнаких месечних рата, до 15. у месецу за претходни месец.

**Накнада за постављање водовода, канализације, електричних водова, електронске комуникационе мреже и сл. на општинском путу и улици**

**Обвезник накнаде**

**Члан 12.**

Обвезник накнаде за постављање водовода, канализације, електричних водова, електронске комуникационе мреже и сл. на општинском путу и улици и у заштитном појасу општинског пута и улице (у даљем тексту: накнада за постављање инсталација) је лице које користи општински пут и улицу за постављање инсталација.

Општина Мало Црниће и јавна предузећа чији је оснивач општина Мало Црниће не плаћају накнаду из става 1. овог члана приликом постављања инсталација комуналне инфраструктуре у својини општине Мало Црниће на општинском путу и улици и у заштитном појасу општинског пута и улице.

**Основица**

**Члан 13.**

Основица накнаде за постављање инсталација је дужина постављених инсталација изражена у метрима (m).

**Висина накнаде**

**Члан 14.**

Висина накнаде за постављање водовода, канализације, електричних водова, електронске комуникационе мреже и сл. на општинском путу и улици износи:

|  |  |
| --- | --- |
| **Инсталације** | **Износ накнаде у динарима по метру постављених инсталација пречника до 0,01 метар\*** |
| оптички каблови | 40,00 дин./m |
| електро и гасне | 20,00 дин./m |
| водовод и канализација или друге инсталације | 5,00 дин./m |

\* За постављање инсталација поред, испод или изнад (укрштај) општинског пута и улице плаћа се накнада зависно од врсте инсталације, по метру постављених инсталација пречника (или ширине) до 0,01 метар, за инсталације већег пречника накнада се линеарно увећава сразмерно повећању пречника (или ширине).

**Начин утврђивања и плаћања**

**Члан 15.**

Накнада за постављање инсталација на општинском путу и улици и у заштитном појасу општинског пута и улице утврђује се решењем управљача општинског пута и улице.

Орган Општинске управе општине Мало Црниће надлежан за издавање одговарајућег одобрења за постављање инсталација на општинском путу или улици и у заштитном појасу општинског пута и улице дужан је да достави један примерак одобрења управљачу општинског пута и улице са следећим подацима о:

- обвезнику накнаде (за правна лица: порески идентификациони број и матични број правног лица, адресу седишта правног лица, за

физичка лица: порески идентификациони број, матични број, адресу становања и седиште радње);

- дужини и пречнику постављене инсталације.

Накнада из става 1. овог члана плаћа се у роковима утврђеним решењем.

**Припадност прихода**

**Члан 16.**

Приходи остварени од накнада остварених на општинском путу и улици припадају и уплаћују се на рачун управљача тих путева и улица.

**III. НАКНАДА ЗА КОРИШЋЕЊЕ ЈАВНЕ ПОВРШИНЕ**

**Члан 17.**

Накнаде за коришћење јавне површине су:

1) накнада за коришћење простора на јавној површини у пословне и друге сврхе, осим ради продаје штампе, књига и других публикација, производа старих и уметничких заната и домаће радиности;

2) накнада за коришћење јавне површине за оглашавање за сопствене потребе и за потребе других лица, као и за коришћење површине и објекта за оглашавање за сопствене потребе и за потребе других лица којим се врши непосредни утицај на расположивост, квалитет или неку другу особину јавне површине, за које дозволу издаје надлежни орган јединице локалне самоуправе;

3) накнада за коришћење јавне површине по основу заузећа грађевинским материјалом и за извођење грађевинских радова и изградњу.

Под коришћењем простора на јавној површини у пословне и друге сврхе, у смислу става 1. тачке 1) овог члана, сматра се заузеће јавне површине:

- објектом привременог коришћења: киоск, тезга, башта, апарат за сладолед, банкомат, аутомат за продају штампе, покретни објекат за продају робе на мало и вршење занатских и других услуга, монтажни објекат за обављање делатности јавних комуналних предузећа, телефонска говорница и слични објекти, башта угоститељског објекта;

- за забавни парк, циркус, спортске терене, за одржавање концерата, фестивала и других манифестација, за одржавање спортских приредби, за објекте и станице за изнајмљивање бицикла, за коришћење посебно обележеног простора за теретно возило за снабдевање, односно за почетну обуку возача и друго.

Коришћење простора на јавној површини у пословне и друге сврхе у смислу става 1. тачке 1) овог члана односи се на привремено коришћење простора на јавној површини и не обухвата коришћење трајног карактера изградњом објеката инфраструктуре.

Јавна површина у смислу овог закона јесте површина утврђена планским документом јединице локалне самоуправе која је доступна свим корисницима под једнаким условима:

- јавна саобраћајна површина (пут, улица, пешачка зона и сл.);

- трг;

- јавна зелена површина (парк, сквер, и сл.).

**Обвезник накнаде**

**Члан 18.**

Обвезник накнаде за коришћење јавне површине је корисник јавне површине.

**Основица**

**Члан 19.**

Основица накнаде за коришћење простора на јавној површини је површина коришћеног простора изражена у метрима квадратним (m²).

**Висина накнаде**

**Члан 20.**

За коришћење простора на јавним површинама у пословне и друге сврхе, осим ради продаје штампе, књига и других публикација, производа старих и уметничких заната и домаће радиности, за сваки цео или започети m² простора који се користи, одређује се накнада за коришћење јавне површине, у дневном износу, чија висина зависи од подручја - зоне у којој се јавна површина налази, врсте објекта, односно делатности, сразмерно времену коришћења, и то:

1. За коришћење простора на јавним површинама за постављање привремених објеката типа киоска, расхладних уређаја за продају сладоледа и кремова, апарата за припрему и продају хране (точење сладоледа, апарата за производњу и продају кокица, крофница, кестења, кикирикија, кукуруза и слично), статичних апарата за забаву (дечје клацкалице - играчке, витрине са играчкама) и слично плаћа се накнада за коришћење јавне површине за сваки цео или започети м2 заузете јавне површине, у дневном износу, и то:

|  |  |
| --- | --- |
| I зона | 15,00 динара |
| II зона | 10,00 динара |
| III зона | 8,00 динара |

2. За коришћење простора на јавним површинама за постављање пулта - тезге за ванпијачну продају, столова и сл., на којима се врши продаја робе на јавној површини, за постављање тезге (пулта) за излагање и продају робе или расхладних уређаја или рекламних паноа на јавној површини испред пословног објекта, плаћа се накнада за коришћење јавне површине за сваки цео или започети m² заузете јавне површине, у дневном износу, и то:

|  |  |
| --- | --- |
| I зона | 15,00 динара |
| остале зоне | 10,00 динара |

3. За коришћење простора на јавним површинама за постављање аутобуских стајалишта, спортских и рекреативних објеката, монтажних објекатa за обављање делатности јавних комуналних предузећа, телефонских говорница, аутомата за продају штампе, банкомата и сличних објеката плаћа се накнада за коришћење јавне површине за сваки цео или започети м2 заузете јавне површине, у дневном износу, и то:

|  |  |
| --- | --- |
| I зона | 10,00 динара |
| II зона | 7,00 динара |
| III зона | 3,00 динара |

Јавно предузеће чији је оснивач општина Мало Црниће не плаћа накнаду за коришћење простора на јавним површинама за постављање монтажних објеката за обављање делатности овог јавног предузећа.

4. За коришћење простора на јавним површинама за постављање летњих башти угоститељских објеката, плаћа се накнада за коришћење јавне површине за сваки цео или започети m² заузете јавне површине, у дневном износу, и то:

|  |  |
| --- | --- |
| I зона | 8,00 динара |
| II зона и остале зоне | 5,00 динара |

5. За коришћење простора на јавним површинама за постављање зимских башти угоститељских објеката, плаћа се накнада за коришћење јавне површине за сваки цео или започети m² заузете јавне површине, у дневном износу, и то:

|  |  |
| --- | --- |
| I зона | 6,00 динара |
| II зона и остале зоне | 4,00 динара |

6. За коришћење јавне површине за изнајмљивање покретних апарата за забаву (аутића, коњића, разних играчки и слично), плаћа се накнада за коришћење јавне површине за сваки цео или започети m²заузете јавне површине, у дневном износу, и то:

|  |  |
| --- | --- |
| I зона | 2,50 динара |
| II и остале зоне | 2,00 динара |

7. За коришћење јавних површина ради постављања покретних објеката за приређивање спортских, културних, маркетиншких или изложбених манифестација, као и у комерцијалне и друге сврхе, плаћа се накнада за коришћење јавне површине, и то 80,00 динара за сваки цео или започети m² заузете јавне површине за сваки дан коришћења.

8. За коришћење јавних површина ради постављања привремених објеката ради обављања угоститељске делатности ван пословног седишта, на вашарима, прославама и слично плаћа се накнада за коришћење јавне површине у износу од 50,00 динара за сваки цео или започети m² заузете јавне површине за сваки дан коришћења.

9. За коришћење јавне површине ради постављања привремених објеката за забаву (забавни парк, циркус и слично), плаћа се накнада за коришћење јавне површине за сваки цео или започети m² заузете јавне површине у дневном износу, по зонама и то:

|  |  |
| --- | --- |
| I зона | 2,50 динара |
| остале зоне | 2,00 динара |

10. За коришћење јавне површине ради постављања привремених трговинских објеката-тезги, штандова и сл. објеката за време одржавања манифестација на територији општине Мало Црниће, плаћа се накнада за коришћење јавне површине у дневном износу, и то: износ накнаде за сваки цео или започети m² заузете јавне површине по зонама следећи:

|  |  |
| --- | --- |
| ВРСТА ОБЈЕКТА | ИЗНОС |
| 1) привремени трговински објекат - тезга, штанд и слични објекти | 100,00дин/m2 |

11. За коришћење јавне површине за оглашавање за сопствене потребе и за потребе других лица, као и за коришћење површине и објекта за оглашавање за сопствене потребе и за потребе других лица којим се врши непосредни утицај на расположивост, квалитет или неку другу особину јавне површине, за које дозволу издаје надлежни орган општинске управе Мало Црниће (билборди, рекламни панои и слично) плаћа се накнада за коришћење јавне површине у износу одређеном на основу поступка јавног надметања или прикупљања понуда путем јавног оглашавања, с тим што је почетни дневни износ накнаде за сваки цео или започети m2 заузете јавне површине по зонама следећи:

|  |  |
| --- | --- |
| I зона | 45,00 динара |
| II зона | 40,00 динара |
| III зона | 35,00 динара |

Највиши износ накнаде одређен по наведеном основу не може бити већи од 100 дин/m2 дневно.

12. За коришћење јавне површине по основу заузећа грађевинским материјалом и за извођење грађевинских радова и изградњу, за које дозволу издаје надлежни орган општинске управе општине Мало Црниће, плаћа се накнада за коришћење јавне површине за сваки цео или започети m² заузете јавне површине, у дневном износу, и то:

|  |  |
| --- | --- |
| I зона | 12,00 динара |
| II и остале зоне | 10,00 динара |

13. Накнада за коришћење простора на јавној површини у пословне и друге сврхе не плаћа се ако се наведени простор користи ради продаје штампе, књига и других публикација, производа старих и уметничких заната и домаће радиности. Ако се поред штампе, књига и других публикација, производа старих и уметничких заната и домаће радиности продаје и нека друга роба, накнада за коришћење простора на јавној површини се плаћа у целокупном прописаном износу.

Ако се простор на јавним површинама користи у пословне и друге сврхе, осим ради продаје штампе, књига и других публикација, производа старих и уметничких заната и домаће радиности, без одобрења надлежног органа или у површини већој од одобрене површине из одобрења надлежног органа за постављање привременог објекта, плаћа се накнада у износу од 100 дин/m2 дневно за сваки цео или започети m2 заузете јавне површине.

Ако се простор на јавним површинама користи на начин прописан претходним тачкама овог члана без одобрења надлежног органа, плаћа се прописана накнада за коришћење јавне површине као и за коришћење простора са одговарајућим одобрењем надлежног органа, с тим што се ова накнада за коришћење јавне површине на начин одређен у тачкама 1, 12. и 13. овог члана одређује у максимално одређеном износу одређеном овом одлуком за тај начин коришћења. Ако се накнада за коришћење јавне површине утврђује по наведеном основу, решење се доноси на основу записника надлежног инспектора, а обвезник накнаде је дужан да накнаду плаћа до престанка коришћења јавне површине, када је дужан да достави писмену изјаву надлежном пореском органу о престанку коришћења јавне површине.

**Начин утврђивања и плаћања**

Члан 21.

Утврђивање накнаде за коришћење јавне површине врши се према површини коришћеног простора, сразмерно времену коришћења тог простора или према техничко-употребним карактеристикама објекта.

Накнаду из става 1. овог члана решењем утврђује орган општинске управе општине Мало Црниће надлежан за утврђивање, контролу и наплату јавних прихода.

Орган општинске управе општине Мало Црниће надлежан за издавање одобрења за постављање привремених објеката на јавним површинама дужан је да достави један примерак одобрења органу општинске управе општине Мало Црниће надлежном за утврђивање, контролу и наплату јавних прихода са следећим подацима о:

- обвезнику накнаде (за правна лица: порески идентификациони број, матични број правног лица, адресу седишта правног лица, за физичка лица: порески идентификациони број, матични број, адресу становања и седиште радње);

- површини простора која је одобрена за коришћење (изражену у m²),

- зони у којој се налази простор одобрен за коришћење и адреси локације,

- периоду коришћења простора.

Накнада из става 1. овог члана по основу заузећа јавне површине грађевинским материјалом и за извођење грађевинских радова увећава се за 100% ако инвеститор продужи дозвољени рок за заузимање јавне површине. Под продужењем рока подразумева се прекорачење рока завршетка изградње евидентираног у писменој изјави инвеститора о почетку грађења односно извођења радова и року завршетка грађења, односно извођења радова према закону о планирању и изградњи.

Обавезник накнаде дужан је да утврђену обавезу по основу накнаде плати до 15. у месецу за претходни месец, а за месеце за које је обавеза доспела у моменту уручења решења у року од 15 дана од дана достављања решења.

Против решења из става 2. овог члана може се изјавити жалба министарству у чијој су надлежности послови финансија, преко првостепеног органа.

Члан 22.

Утврђивање накнаде за коришћење јавне површине на начин одређен чланом 20. тачка 1. и 11. ове одлуке врши се у поступку јавног надметања или прикупљања писмених понуда путем јавног оглашавања, на начин одређен сходном применом прописа о издавању у закуп непокретности, односно грађевинског земљишта у јавној својини општине Мало Црниће.

У случају да се избор најповољнијег понуђача врши путем жреба, надлежна комисија ће жребање спровести извлачењем имена једног од више најповољнијих понуђача из затворене кутије, по окончаном поступку јавног надметања, односно отварања писмених понуда.

Изабрани најповољнији понуђач дужан је да плати највишу понуђену накнаду за коришћење јавне површине на основу решења органа општинске управе општине Мало Црниће надлежног за утврђивање, контролу и наплату јавних прихода донетог у смислу члана 21. став 2. ове одлуке.

Орган који одлучује о давању на коришћење јавне површине ради коришћења на начин одређен чланом 20. тачка 1, 9, и 10. ове одлуке дужан је да одмах по доношењу одлуке о давању на коришћење јавне површине један примерак одлуке достави органу општинске управе општине Мало Црниће надлежном за утврђивање, контролу и наплату јавних прихода.

**Ослобођења**

Члан 23.

Накнаду за коришћење јавних површина не плаћају директни и индиректни корисници буџетских средстава, као ни јавна предузећа чији је оснивач општина Мало Црниће.

Накнада за коришћење јавних површина по основу заузећа грађевинским материјалом и за извођење грађевинских радова не плаћа се ако се раскопавање, односно заузимање јавне површине врши због изградње, реконструкције коловоза, тротоара или друге јавне саобраћајне површине, као и приликом извођења радова јавних комуналних предузећа у сврху довођења објеката у функцију. Под довођењем објекта у функцију подразумевају се радови на текућем (редовном) одржавању објекта, за које се не издаје одобрење по Закону о планирању и изградњи.

**Припадност прихода**

Члан 24.

Приходи остварени од накнаде за коришћење јавних прихода припадају буџету општине Мало Црниће.

**IV. ЗАВРШНЕ ОДРЕДБЕ**

Члан 25.

Ова одлука ступа на снагу осмог дана од дана објављивања у „Службеном гласнику општине Мало Црниће“.

**СКУПШТИНА ОПШТИНЕ МАЛО ЦРНИЋЕ**

**Број:\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**П Р Е Д С Е Д Н И К**

**СКУПШТИНЕ ОПШТИНЕ,**

Горанка Стевић, с.р.

**ОБРАЗЛОЖЕЊЕ**

**I Правни основ за доношење**

Правни основ за доношење Одлуке о накнадама за коришћење јавних добара су чланови 191. став 3, 204. став 2, 212. став 2. и 239. став 3. Закона о накнадама за коришћење јавних добара („Службени гласник РС“ број 95/18). Овим одредбама закона прописано је овлашћење јединице локалне самоуправе да одређује висину и начин одређивања накнаде за постављање рекламних табли, рекламних паноа, уређаја за обавештавање или оглашавање поред општинског пута или улице, односно на другом земљишту које користи управљач пута, висину накнаде за коришћење делова путног земљишта општинског пута или улице и другог земљишта које користи управљач јавног пута, висину накнаде за постављање водовода, канализације, електричних водова, електронске комуникационе мреже и слично на општинском путу или улици или у заштитном појасу пута, висину накнаде за коришћење јавних површина, начин достављања и садржај података о коришћењу јавне површине надлежном органу који утврђује обавезу плаћања накнаде и олакшице за плаћање наведених накнада, на територији општине Мало Црниће.

**II Разлози за доношење одлуке**

Разлог за доношење наведене одлуке је доношење Закона о накнадама за коришћење јавних добара („Сл. гласник РС“ бр. 95/2018), чијим почетком примене престају да важе законска овлашћења јединице локалне самоуправе за увођење локалних комуналних такса за коришћење рекламних паноа и сл, коришћење простора на јавним површинама и сл, коришћење слободних површина за кампове и сл. и заузеће јавне површине грађевинским материјалом и сл. Новчани износи који су до сада плаћани по овом основу, доношењем наведеног закона преименовани су у накнаде за коришћење јавних добара и предмет су ове одлуке која се доноси на основу овлашћења из Закона о накнадама за коришћење јавних добара.

**III Преглед одредаба предложене одлуке**

Одлуком су одређене висине накнада за коришћење јавних путева и накнада за коришћење јавних површина, до максималне висине ових накнада одређених законом.

Накнаде за коришћење јавних путева до сада су биле одређене Законом о путевима („Службени гласник РС“ број 41/18 и 95/18 - др. закон), али на територији општине Мало Црниће није наплаћивана.

Накнаде за коришћење јавних површина до сада су биле прописане Одлуком о комуналним таксама ("Службеени гласник општине Мало Црниће", број 2/2015 и 10/2015). Одлуком су висине накнада одређене у оквиру законом одређених максимума, зависно од законом одређених критеријума.

Предлаже се јавна расправа у трајању од 20 дана.

Обрађивач: Одсек за локални економски развој, локалну пореску администрацију и инспекцијске послове

Обрадио:

Јелица Мрдак, дипл.правник

Шеф Одсека за локалну пореску админстрацију:

Јелица Радојковић, дипл.економиста